钦定古今图书集成/明伦汇编/氏族典/第406卷 > 吕徽之
## 钦定古今图书集成/明伦汇编/氏族典/第406卷 > 吕徽之

按《尚友录》：徽之，仙居人，家万山中，以耕渔自给。一日，
携楮币诣富家易谷种。值大雪，闻东阁中有客分韵
作雪诗，一人得“滕”字，苦吟未就。徽之笑曰：“何不举滕
王蛱蝶事耶？”众遂迎入，请足成之，援笔而就。问其姓
字，不答。径出，遣人迹其后。雪晴造访，惟草屋一间，寂
无人迹。忽米桶中有声，乃其妻也。问徽之安在，曰：“方
捕鱼溪上，至彼，果见之，曰：‘诸公先过舍，我得鱼，当换
酒饮诸公也’。”少顷，携酒归，尽欢而散。中途宿逆旅，主
人语以故，主人曰：“某平日所愿见者。”旦日，主人物色
之，则吕已迁居矣。